12. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 586 της 6/13 Αυγ. 1976 (ΦΕΚ Α΄ 211) Περί καθορισμού λιμένων αποβιβάσεως και επιβιβάσεως επιβατών εξωτερικού, ως και σημείων εισόδου και εξόδου τούτων εν τοις συνόροις της Χώρας. Έχοντες υπ’ όψει: 1.Την διάταξιν του άρθρ. 15 του Νόμ. 4310/1929 «περί εγκαταστάσεως και κινήσεως αλλοδαπών εν Ελλάδι, αστυνομικού ελέγχου, διαβατηρίων και απελάσεων και εκτοπίσεων» και 2.Την υπ’ αριθ. 528/22.7.1976 Γνωμοδότησιν του Συμβουλίου της Επικρατείας, προτάσει του Ημετέρου επί της Δημοσίας Τάξεως Υπουργού, απεφασίσαμεν: Άρθρον μόνον.-Πέραν των δια των Π.Δ. της 2611/7.12.1929, Π.Δ. της 20/23.7.1930, Π.Δ. της 15/18.5.1931, Π.Δ. της 30.6/8.7.1931, Π.Δ. της 8/18.6.1934, Β.Δ. υπ’ αριθ. 294 της 29-4/10.5.1972, Π.Δ. υπ’ αριθ. 354 της 8/21.5.1974 και Π.Δ. υπ’ αριθ. 434 της 4/16.7.1975, καθορισθέντων λιμένων αποβιβάσεως και επιβιβάσεως επιβατών εξωτερικού, ως και σημείων εισόδου και εξόδου τούτων εν τοις συνόροις της Χώρας, καθορίζονται ως τοιούτοι και οι κάτωθι: α.Λιμένες και όρμοι: 1)Αιγίου Αχαΐας. 2)Γερακινής Χαλκιδικής. 3)Γλυφάδας Αττικής. 4)Δάφνης Αγίου Όρους. 5)Δρεπάνου Αχαΐας. 6)Ιβήρων Αγίου Όρους. 7)Ιθάκης Κεφαλληνίας. 8)Καλών Λιμένων Ηρακλείου Κρήτης. 9)Κυμασίου Ευβοίας. 10)Μήλου Κυκλάδων. β.Αερολιμένες: 1)Αλεξανδρουπόλεως. 2)Κω. 3)Μυτιλήνης. 4)Χανίων. γ)Μεθοριακά σημεία: Δίκαια Έβρου, επί της Ελληνοβουλγαρικής μεθορίου δια τους σιδηροδρομικώς διακινουμένους από Δίκαια προς Βουλγαρίαν και τανάπαλιν. Εις τον αυτόν επί της Δημοσίας Τάξεως Υπουργόν, ανατίθεμεν την δημοσίευσιν και εκτέλεσιν του παρόντος. 